
ISKRA ŽIVOTA 


Dan kada u san hodi 

pod zvjezdani se jorgan svije 

mlad mu mjesec na straži stoji 
nad usnulim gostom svu noć bdije 


Treperi tama beskrajnim svodom 
Munja oblak žestoko bode 
Blijed meteor ko suza kanu 
Izmamljen uzdah za njim ode. 


Na obzorje vedro rumen Sipi 
Pomoli dan čedan ko melek 
Otperja tama nebo izroni 


Odbrodi sunce na put dalek. 


Svjetlost tminu za tren pomete 
Trepereć pred njom ko pjena na vodi 
Na izdisaju bitka zamirisa sreća 

U njoj se život vječno sadi. 


MIRIS JUGA 


Kada me povedu puti kud sam rođen 
U okrilje juga moje domovine 

Kao laste tu ću boraviti 

Nek izroni duša iz tuđinske čamotinje. 


Kad mi lahor želju zagolica 

Spustit cu se u Srebreno na more 

Da ne sanjam čemernu tuđinu 

Gdje snjegovi pljušte od noći do zore. 


Živim za to nebo i blistavo sunce 
Što na modrom svodu kao alem sja 
Vedre noći jorgovan cvate 

Moja Bosna to je džennetski gaj. 


LEDENI ČAS 


Uovom gradu na rubu svijeta 
Svijetluca čirak doma mog 
Praznina sipi bez bližnjeg svoga 


Takav mi usud dade Bog. 


Tiho kljeca salgija na zidu 

Kao da mi broji zadnji čas 

Doći će neki pogrebni ludak 
Da za sebe priušti nekakav spas. 


Hladna dolina usred grada 
Smrtnim biljurom vječno se kiti 
Hitro će ljudi spustiti tabut 

U tuđu me zemlju zauvijek skriti. 


Majka će Bosna vječno suzit 

Za svojim čedom kojeg tuđina popi 
Ovaj će kabur na tuđoj meri 

Ko pahulja sniježna - Za tren se stopit. 

BIJELE RUŽE 


Ne berite bijele ruže 
Što no bajan miris šire 
Milujte ih vedrim okom 
Ko lahori kad zapire 


U dalekoj tuđoj zemlji 
Bijele ruže ne mirišu 
Razuđene ko pahulje 


Nostalgiju vječno sišu 


Ne berite bijele ruže 
Kada bajan miris šire 
Milujte ih svojom dušom 
Miruh Bosne one mire! 


VAPAJ 


Prognana bol 
Rastače se 

Iz izvora 

Te ponire 

U sred tamnih 
Beskrajnih dubina 
Ova razjularena 
Vremena 

U čemeru čuče 
Tuđina plete strpljenje 
Koje bešumno 
Izdiše. 

FAHROV NAR 


Sa nara se slavuj oglasio 

Butum sabah pjesmom obojio 
Krhki zefir grane mu ljuljao 

Ko biserna harfa grimiz lišće sviralo. 


Širila se melodija skladna 

Niz sokake kršnog kraja moga 
Ni Sopen je ne bi tako uskladio 
Niti pjesnik s endeluskih dvora. 


Slušao sam tu divnu melodiju 
U mirisnom hladu bijelih bagremova 
Nemade je kogod osluhnuti 


Sem vedra jutra i čardaka samotnoga. 


Kad je slavuj pjesmu ispjevao 

Niz potok se dvaput placaknuo 

Sa vrbaka naklon mi učinio 

U nebeske se krošnje sirotan vinuo. 


Sam nar osta kao pusto more 

I zefir se iz njeg izvukao 

Gazde nema niti jedne Zore 
Tuđe se je pjesme odveć privikao. 


AZARU - ŠEHIDU 
MOSTARSKOME 


Iz mezara tvoga 
Ljiljan je niko 
Na nišanu harf 
Usne mi stisko 
Ne mogu da čitam 
Čiji je kabur 
Šehid tu leži 
Učiniću sabur 

A srce tuče 
Čujem mu ritam 
Da proučim dovu 
Otvaram kitab 

Azare sine 

Živote moj 

Fatihu ti učim 

Za rahmet tvoj 

Babo ti šalje 

Puno selama 

Od tvog Amera brata 

I mnogo jarana 

I ljubavi tvoje 

Lijepe Esme 

Samotna sad sjedi 

Kod stare zasadske česme 
Iščekujući tebe 

Kada ćeš joj doći 

Dali će joj i ovaj akšam 
U osami proći. 

HURAKAN 


Ponad Hurona tamni oblak jezdi 
Uzavreli vali od hridi se krše 
Mjesečeva sjena ispijena hudi 


Tajni eglen par galeba skriše. 


Razjarena lokva plavetnilom ljulja 
Kao da je nebo posrnulo na zemlju 
I sva tmina ovog dunjaluka butum 


Mramoraste stubi sve pred sobom melju. 


Ribareva kuća obalom se vere 
Jedan viti čempres sćućuren od straha 
Izgladnjela vidra pod njim ribu delje 


Pred Božijom moći u sred živa praha. 


Svi čadori drhte od tog crnog vrača 
Sve što se miče u trapove bježi 

Orli ponad svega vješto muškost pletu 
Oko srca jeza sve te više steže. 


Guste noći sipe podno razvaljena grada 
Ko proboden junak jecala je tama 
Zacvokota pustoš na samotnoj meri 


Ljudske duše pokri i pepo irana. 


ADILA 


U sabah se Murat-beg šetao 


Niz Trebinjsko polje 
Pa kod sada Suljagina 
Lijepu Adilu sreo. 


Poranila lijepa Adila 
Kuda hodiš rano 

TI ob'laziš zreo bostan 
II te sanak izdao. 


Ne pitaj me Murat-ago 
Kud me noge nose 
Sinoć me je hrsuz Ahmo 
Isprosio Za se. 


Sad sam tužna i nesretna 
Ne želim za Ahmu 
Zimus sam se obećala 


Sa Gradine Muju. 


Naljuti se Murat-aga 

Te zametnu Adilu 
Odnese je preko rijeke 

U gomiljansku Koča kulu. 


Svi žandari pohitaše 
Da vrate Adilu 

Ali moćni Murat-aga 
Ne haje za silu. 


Narednik je pito Adu 
Da !' će s njima poći 
Njen je babo dao ferman 
Mora odmah doći. 


Vodite me mome Muju 
Tako vam Allaha 

Na oči ja ne sm'jem babu 
Mati mi je jemin dala. 


Ode Mujo kod Adile 

Dođe joj na dvore 

Te podrepaš haman postade 
Tako ljudi zbore. 

NEVJERA 


Noćas se nebo kali 

Nad pučinom sinjeg mora 

Sa njeg padaju sićušne zvijezde 
U naručja rumenih zora. 


A brodicu dalge biju 

Po palubi kabo se skita 
Ozebli galeb na pramcu 
Stade barbu da pita. 


Hej starino tako ti lađe 
Istom želim da znadem 
Ovo sinje duboko more 
Koliko kora imade. 


Galebu dragi, prijatelju stari 

Po njemu sad nebo gromove sadi 

Te mi lađa po žeravi luta 

A sirotan mjesec iz njeg zvijezde vadi. 


Bezdušna holuja smoždi lađu 
Nebeska sila u jedrima zasta 
Izmaknu galeb panično u žalu 
Brodica i barba u dalgama nesta. 

TREBINJE 
RODNI GRADE 


Trebinje moj voljeni grade 
U tebi sam sretan bio 
Od rođenja te nikad nisam 
Jednog trena napustio 


Trebišnjica sad ti mazi 
Pusti bedem starog grada 
Bez munara što si bolan 
Svud po tebi pustoš vlada 


Osman-pašin trg prozvaše 
Travunijom koje nema 

Ni mostovi tvoji nisu 
Begovina u pepelu drijema 

A platani stari viti 
Tužni su bez Bošnjaka 
Pod njima se sada hlade 
Stranci sa istoka 


Tvoj Leotar nek te čuva 
Nek izdrži sve tegobe 
Doće neko bolje vrijeme 
Otperjat će te spodobe. 

MOJA DOMOVINA 


U srcu Balkana 

Ima zemlja stara 
Bosancima mila 
Bosna i Hercegovina 


Dok po svijetu hodim 
Za njom suze ronim 
Vječno nek je živa 
Draga mi domovina. 


Una nas milosti 

A Drina sokoli 

Bosna dušu liječi 

Vodeći nas zajedničkoj sreći. 


SEVLIJA 


Sevlija jedna u majke 
Sto rano rani na bunar. 


U ruc joj ibrik bakreni 


A na glavi đugum srebreni. 


Momče je niz sokak hodilo 
Taze joj vodu iskalo 


Ne idi meni Jusufe 


Gleda nas babo s čardaka. 


25 


26 


27 


MOSTARSKE NOĆI 


Sjećaš li se kad smo ljetos 
Mjesečinu htjeli brati 

Iz njedara tvojih bujnih 
Ašik zvijezdu izbaviti. 


Iza gustih mušebaka 
Srce ti je zaigralo 

Te nevještoj mojoj ruci 
Dopustit se nije dalo. 


A i tvoja hitra nana 
Primaknu se sa čirakom 
Da otjera noćnu moru 

Što kidiše tajnim mrakom. 


Tmina hudi u halvatu 

I satire snove moje 

Da !' će naše sunce granut 
Što u akšam zaspalo je. 

TAMNICA 


Predvečerje ovo krhko dođe 
Sanjiv mjesec u oblake sjeo 
Te se moli sabahu zinceli 
Da odagna taj maveni veo. 


Krik sokola sa visoka klisa 

Podera mehku jutarnju tišinu 

Vapaj stenje iz spaljena gaja 
Bezdušno bježeć u iskopnjelu daljinu. 


Obrane noći ispijene hude 

Sve se slutnje u litice sviše 
Blijedi mjesec za brda se svali 
Obrazi se crni u koštriku skriše. 


Milostivo sunce osvijetli tajne pute 
Probudi zvona bezdušne strasti 
Stuli eho iz duha satanskog 
Tamnična zavjesa noćas mora pasti. 


Wa 


NOSTALGIJA 


Smjelo koračam zavičaju svome 

Znan mi je taj strveni put 

Sa Arslanagića mosta usred mirne rijeke 
Izgrcah nostalgiju u njen pitomi huk. 


Podno moćnog kastela drevnog 
Lampioni se u vodi noću hlade 
Bijele lađe novu mladost boje 

Da berićetli ljubavi obalom zasade. 


U našim kućama pored modre rijeke 
Bahata samoća po njima lelija 
Orohnuli mušebak bršljan steže 

Ko šargan ljuti dok se uz žrtvu privija. 


Zamišljeno gledam tu sirotu rijeku 
Tamo kud se vječno rastače 
Odnoseć moju nostalgiju svehlu 
Iz njenih dubina merhamet plače. 

NITI POVJERENJA 


Ovog tužnog dana ječi modra rijeka 
Ponad kršnih brda mjesec bolan kunja 
A platani viti u tamu se svili 

Tamno nebo brodi ljuljaška ga munja. 


Po kaldrmi moćnoj smrtna sjena hudi 
Nijemo korača na prostoru svome 
Svijeće se tule iz dubina očnih 
Skrhana pleća i sav život klone. 


Lobardaju riječi i zveket britkih noža 
Pred hrabrim mladićem propeše se vrata 
Ova tajna duboka i bolna 

Trebalo je odbraniti Bošnjaka brata. 


Grmi junaštvo ko grom sa visine 
Bruji duboko u srcima časti 

SRĐO žrtvu izvadi iz ognja 

Zbog takva čojstva, zar je mor'o pasti. 


Ova pjesma posvećena je pok. Srđanu Rada 
Aleksiću koji je, braneći svog sugrađanina 
Trebinjca -— Bošnjaka, koji je bio napadnut od 
nekih paravojnih lica, izgubio svoj mladi život, 


MIRIS DUŠE 


Divna ledi Magdalen 
Dušom plijeni cio svijet 
Na grudima joj poji golub bijeli 


Da mir ima svijet cijeli. 


Njen blag pogled nebom plovi 
Rječitom putem u sklad krene 
Ranjenom srcu mehlem nudi 
Da iz njeg odagna olovno breme. 


Sad moj narod svako šiba 
Za njeg dušom pravi hlada 
Sve nevolje podanj skupi 
Da mu bude spas i nada. 


Divna ledi Magdalen 
Umom plijeni čitav svijet 
Na grudima joj poji golub bijeli 


Da mir poštuje svijet cijeli. 

CEZNJA 
Moje misli u sidžir se vežu 
Pusta čežnja ranjen mozak lomi 


Bol i slutnja u beznađu se mole 
Da se tijelo s' dušom rodnoj grudi vrati. 


Kuća naša na samoću tukne 

Staru lomužu ljuti šargan čuva 
Pelin travu što po kršu raste 
Garav bakrač mehlem što se kuha. 


Ćiler mračni našu ruku treba, 

U njemu je babo kukuruz kominjo, 
Badanj je iz ćoška na po oka gledo, 
iz njega je ječam poput suza teko. 


U seharu trošnu puste snove slažem 
Serdžada ih mehka od uroka pazi 

Da sindžir izdrži misli u tegobi 

Dok se prognan Bošnjak rodnoj grudi vrati. 

ZVUCI MOGA KRAJA 


Srebren talas pod kulinom šapće 
Sušti vrba tonovima tajnim 

Pod nju galeb nasumice sleti 
Mirisom ga mame raspjevani vali. 


Ah ti zvuci kršnog kraja moga 
Duboko rone u virove mrtve 

U njima se grle ko vjetrovi u jedru 
Dok brodicu mornu svu noć tuku bitve. 


Drhti jutro na zapaljenom brijegu 
Kroz oblake tanke umiveno sunce viri 
Iz daljine huka nanovo se čuje 
Virtuozno munja nebeske čari širi. 


Skrivena pod vrbom drhti bijela ptica 
I sve njene slutnje ljuljaškaju vali 
Prosu magla kose po brdima britkim 
Grandiozna duga za pleća im se svali. 


Na strvene ploče staroga sokaka 
Sipi bijeli jasmin behar miršljavi 
Sabah žali sve tegobe tajne 

Ušunja se u halvat pusti preorani 

LABUDOVA PJESMA 


Na obali Antalntika 
Moli momče labuda 
Ponesi me bijela ptico 
Do zlatnoga mjeseca. 


Daleko je mjesec momče 
Labud njemu veli 

Evo tebi alem kamen 
Koji svijetli, bezbeli. 


Nek obasja tvoje tamne pute 
17 gluhe tuđine 

Da ne skrivaš svoje gnijezdo 
Pod tuđinske hridine. 

FATIMA 


Lahori teku niz sedefna polja 
Trebinjski dolapi sumorno ječe 
Melodija skladna sa jablana vitih 
Razgali ovo čemerno veče 

Vidis li Fatima 

Kako mi suze padaju 

Za tvojom prognanom sjenom 
Tamna se meleća obaraju. 


U starom čardaku sahat 
Naša jutra ne budi 

I džezva se u budžaku 
Butum zauvijek ohladi 
Vidiš li Fatima 

Kako rosa sumbul miluje 
Kako se tvoj đulistan 
Novom proljeću raduje. 

Mog ranjenog srca zebnja 

U samoći boluje 

Ponad našeg samotnog doma 
I mjesec za tobom tuguje 
Vidiš li Fatima 

Kako zvijezde u sabah padaju 
Za tvojom prognanom dušom 
Tamna se meleća prolamaju. 

GACKO POLJE 


Gacko polje rosom se umilo 

Pod šaren ćilim drevni ključ sakrilo 
Od Fazlagića kule mjesec pomolio 
Zlatnom lađom ka Lipniku zaplovio. 


Iz nebeske okovane lađe 
Mlad gazija na stepenu siđe 
Da pust i spaljen Lipnik 
Željno mahsus obiđe. 


Hude kule u trnovitom obolu 
Iz njih pusti zeher bije 
O Smail-ago Čengiću 


Tvoj ti narod svako progoni i bije. 

Gazijo Derva dedija Tanoviću 
Je ti džennet okusila duša 

Koji li je stepen dokučila 

II zlotvore po pustom polju pusa. 


Gondola se kod Cernice usidri 
Da carini žuti dukat dade 
Pred portom se trn zakotio 

Iz nje odron kao suza pade. 


Na pustom polju cvijetne dalge pljušte 
Nikog nema da ih uzdom kroti 

Po drevnom Ključu ljuta kopriva klija 
Kapetanov mezar čuva poskok zmija 


ĐULISTAN 


Sjajni mjesec pomolio 
Na nebeske kanate 
Pred sabah obasjao 


Butum dunjalučke bašte. 


Sve su đule procvale 
Kod bijelog jasmina 
Iz ibrika ih zalijevala 
Lijepa Medina. 


I boja dana procvala 
Kao sumbuli plavi 
Rosa ga raznježila 
Na berače se žali. 


Nemojte me močiti 
Ni u sabah brati 
Đulistan će cvatiti 
I vašu dušu hraniti. 

OPERACIJA 


U utrobi mojoj čemer klija 

Sijan ralom uvezena straha 
Ranjenu dušu šubha steže 

Da ne posrne usred tuđeg mraka. 


Izvire nada iz britka noža 

Kida se progon iz smrtna obola 
Da li je vjera u onoj ruci 

Sa koje se šubha nije odagnala. 


Čvrst je razum u susjeda moga 
Da otoci moru iz bolna mijeha 
Prozbori duša sa zdravim umom 
Krv je crvena kod svakog čovjeka. 


Recenzija knjige "Zvuci moga kraja" 
autora Miralema Resulovića 


Uzvišena sjeta 


I četvrta po redu knjiga pjesama Mi- 
ralema Resulovića odiše prepoznatljivim 
žalom za izgubljenim danima i rodnom 
grudom kao i vapajem koji u ovim stiho- 
vima pronalazi svoje ovaploćenje i utjehu. 
Pjesme su tu, u svakom slučaju, da sažmu 
bol i da unekoliko ublaže osjećaj usamlje- 
nosti koji u dalekom svijetu, u Kanadi gdje 
sada Resulović živi, biva sve izraženija i te- 
gobnija. U tom smislu Resulovićevi stihovi 
su tu da krijepe dušu i da u osjećanjima 
vezanim za rodni topraki Trebinje prona- 
de "iskru života", pronađe ljepotu i dobrotu 
koju je ne svojom voljom morao ostaviti. U 
"tuđinskoj čamotinji" gdje "praznina sipi", 
u osami, on žudi za blistavim suncem i ve- 
drim noćima. Rekli bismo, pjesnik svoju 
stvarnost traži i proicira gradeći sliku sa- 
činjenu od sjećanja, mirisa i zvukova svog 

zavičaja. Nosiva pjesma "Zvuci moga kra- 
ja" progovara o tome i nadrasta samu sebe. 
Čakii priroda u njoj izlazi iz svojih okvira i 
stapa se u pjesmu, u osjećaj koji lebdi iznad 
nas. On stihuje: "Drhti jutro nad zapalje- 
nim brijegom", te dodaje "Sabah žali sve 
tegobe tajne/ Ušunja se u halvat pusti, pre- 
orani", 

Riječ je o refleksivnoj lirici u kojoj Re- 
sulović oživljava davne čežnje tvoreći idi- 
lične slike protkane sanjalačkim i emotiv- 
nim valerima. Njegov stih je tankoćutan i 
blag, gotovo djevojački nježan. Poslušajte 
stihove: "Lahori teku niz sedefna polja/ 
Trebinjski dolapi sumorno ječe/ Melodija 
skladna sa jablana vitih/ Razgali ovo če- 
merno veče" (pjesma "Fatima"). I, u ovoj 
pjesmi kao i drugima, pored melodioznosti 
i uzvišene sjete, otkrićemo turobnu zvuč- 
nost (sumorno i čemerno). Kao da priroda 
učestvuje u pjesnikovim intimnim košma- 
rima. Idilični mir je narušen već samim 
povijesnim usudom. Moralne vrijednosti 
u novom okrutnom svijetu više ne važe. U 
pjesmi "Niti povjerenja" Resulović nalazi 
za shodno da opiše detalj koji je označio 
kraj jednog života i bitno promijenio sud- 


binu Trebinja. Braneći svog sugrađanina 
Bošnjaka. čojstveni Srđan je stradao od 
svojih sunarodnjaka. Taj čin zaslužuje da 
se u pjesmi ovjekovječi i da bude za nauk. 
Otuda, ova pjesma ali i ostale, mogu se po- 
smatrati i kao Resulovićevo osobno Zavje- 
štanje u ime trajnih ljudskih vrijednosti. 

Između jednog takvog ubjeđenja i pat- 
nji kroz koje čovječanstvo prolazi, s jedne 
strane, i s druge iskrenih osjećanja, Resu- 
lović je u svom pjesničkom istrajavanju 
svjestan da je u trci za vremenom čovjek 
neizostavno na gubitku. Stihovi su tu da 
opomenu i vrate nas nama samima. 

Na kraju istaknimo lijepe kovanice 
poput "otperja tama", "odbrodi sunce" ili 
fuzavreli vali" koje već same po sebi mogu 
biti preporuka da se ova knjiga štampa. 


Sarajevo, 25.09,2009.god. 


Selman Selhanović 

